Firea susține că firmele primăriei vor continua să funcționeze, deși instanța a anulat definitiv hotărârile Consiliului General pentru înființarea acestora

Primarul general al Bucureștiului, Gabriela Firea, susține că cele 22 de firme ale primăriei ”sunt legal înfiinţate şi vor funcţiona în continuare, vor continua să lucreze de mâine dimineaţă”, deși Curtea de Apel a anulat definitiv hotărârile Consiliului General prin care acestea au fost înființate.

„Nu s-a transferat niciun patrimoniu de la Municipiu către companii, prin urmare sub nicio formă nu s-ar fi putut pune problema, condiţionalitatea, ca votul înfiinţării să fie de două treimi, ci un vot de majoritate simplă, jumătate plus unu. Nu s-a dezmembrat absolut nimic din patrimoniul Municipiului Bucureşti către companiile municipale nou înfiinţate, care vor continua să lucreze de mâine dimineaţă. Nu s-a întâmplat nimic, ele nu sunt radiate de la Registrul Comerţului. Dacă s-ar pune problema radierii ar fi vorba despre un nou proces pe care domniile lor ar trebui să îl câştige – deocamdată nu au câştigat un proces de radiere -şi câtă vreme societăţile nu sunt radiate, ele sunt legal înfiinţate şi vor funcţiona în continuare. Această dezbatere – două treimei, jumătate plus unu – probabil va continua şi se va elucida, sunt convinsă, în perioada următoare”, a declarat joi seară Firea pentru Realitatea TV, potrivit Agerpres.

Un complet al Curții de Apel București a decis joi anularea tuturor hotărârilor de înființare ale Companiilor Municipale. Soluția este definitivă și vine la capătul unui proces inițiat de USR București în anul 2017, potrivit comunicatului citat. Cele 22 de companii au peste 8.000 de angajați și tocmai începuseră să preia funcționarii de la instituții din subordinea primăriei. Bugetele companiilor sunt de sute de milioane de lei.

Foto: Primăria București (sursa: Site-ul instituției)